- Hindi News
- National
- सात माह पूर्व तैयार हो जाना था न्यायालय भवन, अभी भी 40 प्रतिशत काम अधूरा
सात माह पूर्व तैयार हो जाना था न्यायालय भवन, अभी भी 40 प्रतिशत काम अधूरा
न्यायालय अभी भी जर्जर भवन में लग रही
भास्कर संवाददाता | राजगढ़
संभागीय परियोजना यंत्री (पीआईयू) लोक निर्माण विभाग संभाग धार सरदारपुर में 4.30 करोड़ की लागत से 4 न्यायालय कक्ष वाले नवीन न्यायालय भवन एवं सर्विस बिल्डिंग का निर्माण करवाया रहा है। यह काम 31 जुलाई 2016 को पूर्ण होना था। लेकिन मार्च 17 तक भी यह काम पूरा नहीं हुआ है और अभी भी 40 प्रतिशत काम बाकी है। ऐसे में न्यायालय की कार्यवाही 100 वर्ष से ज्यादा पुराने भवन में ही हो रही है। यह भवन जर्जर स्थिति में है।
सरदारपुर न्यायालय में दो अतिरिक्त सत्र न्यायालय, 3 प्रथम श्रेणी न्यायालय एवं एसडीएम, तहसीलदार, नायब तहसीलदार न्यायालय सहित कुल 8 न्यायालय है। वर्तमान न्यायालय भवन पुराना होकर जर्जर स्थिति में है। ऐसे में नवीन भवन की आवश्यकता महसूस की जा रही है। यह भवन 4 न्यायालय के लिए बनाया जा रहा है। भवन का कार्यादेश विभाग ने 17-10-2012 को दिया था। जिसके करीब 1 वर्ष बाद ठेकेदार ने काम शुरू किया। एक वर्ष बाद कार्य प्रारंभ करने का कारण यह बताया गया कि ड्राइंग, डिजाइन में विलंब हुआ।
राजगढ़. भवन में ऐलिवेशन का काम भी बाकी है।
भवन के सामने लगे बोर्ड पर बताई पूर्णता अवधि भी गलत
विभागीय सूत्रों के अनुसार 31 जुलाई 2016 को काम पुरा हो जाना था। लेकिन 7 माह से अधिक समय हो चुका है और 40 फीसदी काम बाकी है। ऐसे में भुगतान में देरी होने से अभी भी यह नहीं कहा जा सकता है कि भवन कब बनकर पूर्ण होगा। भवन के सामने जो बोर्ड लगा है उस पर पूर्णता की अवधि 20 माह बताई जाकर पूर्णता का दिनांक 31-7-16 लिखी है। जो गलत है। यह अवधि कार्यादेश की अवधि के अनुसार 31-7-14 को ही पूर्ण हो गई है। उसके भी बाद दो वर्ष की अवधि (31-7-16) बीत चुकी है। लेकिन कार्य पूर्ण नहीं हो सका। इस प्रकार से कार्यादेश दिनांक से अब तक 4 वर्ष 4 माह की अवधि पूर्ण हो चूकी है।
सेनेटरी, फ्लोरिंग, रंगाई-पुताई सहित अनेक काम भी बाकी है
भवन का कार्य पहले ही देरी से शुरू हुआ
भवन का कार्य पहले ही देरी से शुरू हुआ। भुगतान नहीं होने से कार्य समयावधि में पूर्ण नहीं हो सका। भुगतान के लिए बजट प्रावधान के लिए आगे वरिष्ठ कार्यालय को अवगत कराया गया हैं। एमएल वसुनिया, एसडीओ, लोक निर्माण विभाग
भवन काफी पुराना होकर रिजेक्ट हो चुका है। बारिश के दिनों में पानी टपकने के कारण काम करने में परेशानी आती है। न्यायालय भवन शीघ्र पूर्ण होता है तो सभी को सुविधा होगी। रमेशचंद्र शर्मा, अभिभाषक संघ के अध्यक्ष
वर्तमान में चल रहे निर्माण की गति धीमी है। करोड़ों की लागत से बन रहे भवन में अभी आरसीसी वर्क ही पूर्ण हो सका है। सेनेटरी, फ्लोरिंग, रंगाई पुताई, इलेक्ट्रिफिकेशन सहित अन्य कई कार्य अभी बाकी है।
95 पंचायतों व 4 पुलिस थानों के काम यहां से होते है: सरदारपुर तहसील में 95 पंचायतों के 200 राजस्व ग्रामों की आबादी के साथ नगरीय क्षेत्र राजगढ़, सरदारपुर के लोगों का न्यायालयीन कार्य यहां होता है। साथ ही तहसील क्षेत्र में 4 पुलिस थाने सरदारपुर, राजोद, अमझेरा एवं राजगढ़ आते हैं। इस प्रकार से सरदारपुर न्यायालय का वृहद क्षेत्र होकर स्थान की कमी है। पक्षकारों के साथ वकीलों को पुराने व जर्जर तहसील भवन में बैठकर कार्य करना पड़ रहा है।
tgl_Latn sot_Latn hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva